text: [{"text_idx": "#000002", "text": "Norra 2002 (Spyr um kodu)"}, {"text_idx": "#000003", "text": "I\u0301 sambandi vi\u00f0 at To\u0301rshavnar Ba\u0301tafelag tann 21. februar i\u0301 2023, altso i\u0301 a\u0301r hevur 25 a\u0301ra stovningardag, hava vit avra\u0301tt at fa\u0301a hetta minnisrit gj\u00f8rt. Hetta ver\u00f0ur gj\u00f8rt fyri at var\u00f0veita s\u00f8guligu hendingarnar og tilgongdina i\u0301 felagnum, hesi 25 a\u0301rini."}, {"text_idx": "#000004", "text": "Teir, i\u00f0 to\u0301ku stig til at stovna felagi\u00f0, vo\u0301ru Kartni Olsen, \u00d8ssur Hjalt og He\u00f0in O\u0301lavson, og vit hava heitt a\u0301 Sonna Smith um at skriva minnisriti\u00f0, i\u00f0 hann eisini hevur gj\u00f8rt v\u00e6l og vir\u00f0iliga."}, {"text_idx": "#000005", "text": "Okkara vo\u0301n er, at limir felagsins og onnur taka v\u00e6l i\u0301mo\u0301ti hesum riti, so \u00f8ll kunnu si\u0301ggja, hvussu felagi\u00f0 var\u00f0 stovna\u00f0, og hvussu s\u00f8ga og hendingar i\u0301 felagnum hava laga\u00f0 seg tey 25 a\u0301rini."}, {"text_idx": "#000006", "text": "No\u0301gv er hent. So no\u0301gv og spennandi, at To\u0301rshavnar Ba\u0301tafelag i\u0301 dag er eitt felag vi\u00f0 umlei\u00f0 700 limum. Eitt felag, i\u00f0 er vor\u00f0i\u00f0 kent og virt u\u0301ti i\u0301 heimi sum eitt vir\u00f0iligt umbo\u00f0 fyri To\u0301rshavn \u2013 Havnina \u2013 h\u00f8vu\u00f0sta\u00f0 F\u00f8roya. Vit eru stolt og errin av okkara felag, sum b\u00e6\u00f0i f\u00f8royskir og u\u0301tlendskir siglarar eru sera gla\u00f0ir fyri. Vit eru fegin um at vita, at teir mongu siglararnir, i\u00f0 vitja Havnina og sto\u0301rtri\u0301vast her, vanliga hava or\u00f0i\u00f0 a\u0301, hvussu vakur og hugnaligur by\u0301ur Havnin er."}, {"text_idx": "#000007", "text": "Nu\u0301 stendur ta\u00f0 til okkum at r\u00f8kja ta\u00f0 go\u0301\u00f0a umd\u00f8mi\u00f0, sum okkara h\u00f8vu\u00f0ssta\u00f0ur hevur har u\u0301ti i\u0301 heimi. Vit fara i\u0301 hvussu er at halda a\u0301 i\u0301 okkara stremban eftir at var\u00f0veita okkara felag sum eitt dugnaligt og framas\u00f8kjandi felag i\u0301 Nor\u00f0uratlantshavi."}, {"text_idx": "#000010", "text": "Ba\u0301tafelagi\u00f0 i\u0301 dag er eitt felag, i\u00f0 virkar til frama fyri ba\u0301taeigarar, fyrst og fremst i\u0301 Havnini."}, {"text_idx": "#000011", "text": "Ta\u00f0, sum felagi\u00f0 ger nu\u0301, er at hava n\u00f8kur tilt\u00f8k i\u0301 hu\u0301sinum, sum felagi\u00f0 hevur fingi\u00f0 bygt s\u00e6r undir Bryggjubakka i\u0301 Havn. Her er opi\u00f0 hu\u0301s ma\u0301nakv\u00f8ld, mikukv\u00f8ld og leygardag fyrrapart. Um kv\u00f8ldarnar er opi\u00f0 solei\u00f0is, at felagslimir koma og fa\u0301a s\u00e6r ein kaffimunn og pra\u0301ta um gerandisvi\u00f0urskifti og vi\u00f0hv\u00f8rt um st\u00f8\u00f0una i\u0301 ver\u00f0ini yvirh\u00f8vur. Eisini hugnapra\u0301t ... og einum sindri av reypi slepst neyvan undan. Her r\u00f8\u00f0a fo\u0301lk \u2013 kvinnur og menn \u2013 um ta\u00f0, i\u00f0 fyriferst u\u0301ti og heima. Altso, Ba\u0301tafelagi\u00f0 er, umframt alt hetta gerandisliga, eisini hollur ti\u0301\u00f0indaberi."}, {"text_idx": "#000012", "text": "Fyri kortum fekk nevndin i\u0301 lag at bjo\u0301\u00f0a fo\u0301lki morgunmat hv\u00f8nn leygarmorgun klokkan 10. Morgunmatur leygarmorgun er vor\u00f0i\u00f0 eitt sera v\u00e6l da\u0301mt tiltak. Kaffi og rundstykkir, bollar, fransbrey\u00f0 vi\u00f0 osti og kaffi vi\u00f0 \u00f8\u00f0rum ljo\u0301sum, l\u00f8ttum bakstri, umframt rugbrey\u00f0 vi\u00f0 hevdbundnum vi\u00f0skera. Alt, i\u00f0 monnum og kvinnum da\u0301mar best. Hv\u00f8r, i\u00f0 ger henda morgunmatin, ja, ta\u00f0 gongur upp a\u0301 skift."}, {"text_idx": "#000013", "text": "\u00d8ll vaksin fo\u0301lk kunnu vera limir i\u0301 To\u0301rshavnar Ba\u0301tafelag. Her er eisini ein virkin bindiklubbur, i\u00f0 m\u00f8tist fyrsta ma\u0301nakv\u00f8ld i\u0301 hv\u00f8rum ma\u0301na\u00f0i. Nei! Eingin ma\u00f0ur er i\u0301 bindiklubbanum ... enn, men ta\u00f0 gongur fi\u0301nt kortini."}, {"text_idx": "#000015", "text": "Felagi\u00f0 fer undir siglingara\u0301ri\u00f0 beint fyri flaggdagin. Tann dagurin ver\u00f0ur ro\u0301ptur mja\u0301flaggadagurin. Mja\u0301flaggi\u00f0 er ta\u00f0, i\u00f0 vanliga ver\u00f0ur ro\u0301pt vimpil. Ta\u0301 savnast ba\u0301tar alt eftir, hvussu ve\u00f0ri\u00f0 er. Vi\u00f0hv\u00f8rt savnast teir beint uttanfyri ba\u0301tahavnina \u2013 marinaina \u2013 i\u0301 Havn og vi\u00f0hv\u00f8rt i\u0301 No\u0301lsoy, og teir sigla ein tu\u0301r u\u0301t a\u0301 fj\u00f8r\u00f0in. Si\u0301\u00f0an eru ta\u00f0 ein ella tv\u00e6r ba\u0301tsmanningar, i\u00f0 syrgja fyri at servera sildamat i\u0301 hu\u0301sinum. Ta\u00f0 er alt o\u0301keypis, og ta\u00f0 plagar at vera sera hugnaligt. Fo\u0301lk fa\u0301a eisini pylsur og pylsubrey\u00f0. Her plaga no\u0301gv fo\u0301lk at koma saman. Tey hittast og m\u00f8tast til gamans og hugna."}, {"text_idx": "#000016", "text": "Henda dagin ver\u00f0ur ba\u0301tafelagsflaggi\u00f0 hongt upp i\u0301 \u00f8llum ba\u0301tum i\u0301 felagsh\u00f8pi."}, {"text_idx": "#000017", "text": "I\u0301 juni plagar at vera eitt alment barnatiltak, sum felagi\u00f0 skipar fyri i\u0301 Va\u0301gsbotni. Ta\u0301 ver\u00f0a u\u0301tvega\u00f0ir fleiri gummiba\u0301tar, sum b\u00f8rnini kunnu ro\u0301gva i\u0301 inni i\u0301 hylinum. Umframt f\u00e6r ba\u0301tafelagi\u00f0 nakrar bjargingarba\u0301tar, i\u00f0 ver\u00f0a bla\u0301stir upp, og sum vaksin og b\u00f8rn sp\u00e6la s\u00e6r i\u0301. Hetta eru ba\u0301tar, i\u00f0 rigga v\u00e6l til endama\u0301li\u00f0, og teir eru fulltryggir at sp\u00e6la i\u0301."}, {"text_idx": "#000018", "text": "A\u0301 hesum barnatiltaki ver\u00f0ur servera\u00f0 pylsur, pylsubrey\u00f0, burgarar og leskiligur drykkur afturvi\u00f0."}, {"text_idx": "#000019", "text": "To\u0301rshavnar Ba\u0301tafelag hevur eisini ein lokadag. Ta\u00f0 er dagurin, ta\u0301 i\u00f0 siglingara\u0301ri\u00f0 \u2013 summarsiglingin \u2013 endar, og fyri at lokadagurin skal enda so lukkuliga sum til ber, grilla tey bu\u0301ffar."}, {"text_idx": "#000020", "text": "Tann tiltikni Bryggjudansurin hja\u0301 To\u0301rshavnar Ba\u0301tafelag gekk a\u0301 bryggjuni Va\u0301gsbotni i\u0301 fleiri a\u0301r. Her er eingin bryggjudansur longur, ti\u0301 hann ma\u0301tti vi\u0301kja fyri \u00f8\u00f0rum meiri populerum tilt\u00f8kum har a\u0301 \u00f8kinum, men bryggjudansurin var eitt tiltak, i\u00f0 kasta\u00f0i no\u0301gv av s\u00e6r hja\u0301 ba\u0301tafelagnum. Bryggjudansurin var\u00f0 bru\u0301ktur til at savna pengar til at byggja hu\u0301si\u00f0, i\u00f0 nu\u0301 stendur i\u0301 Va\u0301gsbotni. Ta\u00f0 var so flott, at dansurin gav til samans eina heila millio\u0301n kro\u0301nur i\u0301 byggikassan hja\u0301 felagnum."}, {"text_idx": "#000021", "text": "Rigga til bryggjudansin (Mynd Egil)"}, {"text_idx": "#000022", "text": "Hu\u0301si\u00f0 er longu goldi\u00f0, og ta\u0301 i\u00f0 ta\u00f0 var avgreitt, var\u00f0 hildi\u00f0, at ta\u00f0 var ov no\u0301gv stri\u0301\u00f0 at halda fram vi\u00f0 bryggjudansinum, umframt at undirt\u00f8kan minka\u00f0i. Ta\u00f0 eru ikki so no\u0301gv fo\u0301lk i\u0301 Havn, i\u00f0 dansa longur. Men, o\u0301key, hu\u0301si\u00f0 er goldi\u00f0, og felagi\u00f0 kla\u0301rar seg bara heilt v\u00e6l uttan dansistevini i\u0301 Va\u0301gsbotni."}, {"text_idx": "#000023", "text": "I\u0301 oktobur er na\u0301taveitsla. Ta\u00f0 er eftir, at na\u0301tin, na\u0301taungin, havhesturin, havhestaungin er i\u0301ligin, og svangir, mungandi ba\u0301tafelagslimir sessast og tri\u0301va eftir si\u0301num go\u0301\u00f0a, hvassa kni\u0301vi og leggja a\u0301 tann ha\u0301vir\u00f0ismetta flogfena\u00f0in."}, {"text_idx": "#000024", "text": "Aftrat \u00f8llum hesum hava tey n\u00f8kur tilt\u00f8k nakrar fer\u00f0ir um veturin. Ein hugnanevnd skipar fyri go\u0301\u00f0um tiltaki eina fer\u00f0 um ma\u0301na\u00f0in, og ta\u00f0 plagar at vera sera hugnaligt. Onkur grei\u00f0ir fra\u0301 einum siglingartu\u0301ri, annar grei\u00f0ir fra\u0301 maritimum to\u0301lum i\u0301 ba\u0301tum, og i\u0301 januar greiddi ein fra\u0301 ti\u0301 a\u0301hugaverda at polera trevjuglasba\u0301tar, i\u00f0 man vera ein kunstur i\u0301 sja\u0301lvum s\u00e6r."}, {"text_idx": "#000025", "text": "I\u0301 februar ma\u0301na\u00f0i er eitt vetrartiltak aftrat. Ta\u00f0 er eitt r\u00e6kjukv\u00f8ld. Vi\u00f0 o\u0301pilka\u00f0um r\u00e6kjum v\u00e6l at merkja. Summi burturav fingrafim duga so v\u00e6l at pilka r\u00e6kjur, at tey ver\u00f0a no\u0301gv skjo\u0301tari mett av n\u00f8gdini enn hesi, i\u00f0 duga minni v\u00e6l at gera s\u00e6r d\u00e6lt av framkomnum pilkif\u00f8rleika."}, {"text_idx": "#000026", "text": "Annars er ikki at gloyma skei\u00f0 ella fra\u0301grei\u00f0ing um fyrstuhja\u0301lp, um eld og at sl\u00f8kkja eld. Ein li\u0301vsney\u00f0ugur kunnleiki, sum \u00f8ll siglandi fo\u0301lk eiga at duga at handfara og taka til si\u0301n. Og nettupp ti\u0301 ver\u00f0a fo\u0301lk bi\u00f0in um at koma i\u0301 hu\u0301si\u00f0 i\u0301 Va\u0301gsbotni til ta\u00f0."}, {"text_idx": "#000027", "text": "Beint fyri jo\u0301l er hugnakv\u00f8ld vi\u00f0 glo\u0308ggi vi\u00f0 alkoholi ella uttan alkohol."}, {"text_idx": "#000028", "text": "Ta\u0301 i\u00f0 Jo\u0301laskipi\u00f0 kemur, eru ba\u0301tarnir pynta\u00f0ir vi\u00f0 ljo\u0301sum, og tann vakrast ella mest pynta\u00f0i ba\u0301turin ver\u00f0ur kosin til at fa\u0301a eina li\u0301tla vir\u00f0isl\u00f8n fyri tann tignarliga o\u0301makin, sum hja\u0301 mongum hevur sto\u0301ran ty\u0301dning uttan mun til aldur, ti\u0301 jo\u0301lahugnin fl\u00f8var enn sum fyrr, og solei\u00f0is ver\u00f0ur helst alti\u0301\u00f0 so leingi, vit halda jo\u0301l."}, {"text_idx": "#000029", "text": "Nu\u0301 er ikki at gloyma a\u0301rsveitsluna, i\u00f0, sum heiti\u00f0 sigur, er eina fer\u00f0 um a\u0301ri\u00f0 i\u0301 mars ma\u0301na\u00f0i. Henda veitsla var fyrr hildin i\u0301 Ro\u0301\u00f0rarneystinum a\u0301 Argjum. Eisini har minka\u00f0i veitsluskarin, so at veitslan er flutt i\u0301 hu\u0301si\u00f0 i\u0301 Va\u0301gsbotni. Men nu\u0301, felagi\u00f0 fyllir 25 a\u0301r, ver\u00f0ur sto\u0301r veitsla, sum i\u0301 a\u0301r aftur stendur i\u0301 Ro\u0301\u00f0rarneystinum a\u0301 Argjum."}, {"text_idx": "#000030", "text": "Ein r\u00e6ttiliga gagnligur fyrimunur hja\u0301 limum i\u0301 felagnum er, at teir hava avtalur vi\u00f0 fleiri handlar i\u0301 Havnini, sum geva 10, 15, 20 prosent i\u0301 avsla\u0301ttri av ti\u0301, teir keypa. Fyrr skuldu teir vi\u0301sa limakorti\u00f0 sum samleika fyri hesum forr\u00e6ttindum, men limakorti\u00f0 hevur minni ty\u0301dning i\u0301 dag, so nu\u0301 er bara at siga, at tu\u0301 ert limur i\u0301 ba\u0301tafelagnum, og tu\u0301 f\u00e6rt yvirh\u00f8vur prosent ella avsla\u0301ttur, sum ta\u00f0 so snilt eitur. Enn eru vi\u00f0urskiftini so fr\u00e6gt n\u00e6rumhv\u00f8rvislig, at fo\u0301lk kenna hv\u00f8rt anna\u00f0. Ti\u0301betur!"}, {"text_idx": "#000031", "text": "Aftrat \u00f8llum v\u00e6l umto\u0301ktum tilt\u00f8kum hevur felagi\u00f0 eitt sera ty\u0301\u00f0andi t\u00e6nastuvirki fyri ba\u0301tar, i\u00f0 koma til Havnar. Henda t\u00e6nastufunktio\u0301n er, at To\u0301rshavnar Ba\u0301tafelag hevur vaskimaskinur og turkitrumlur, sum siglarar kunnu bru\u0301ka, og her eru bru\u0301sur, sum gestirnir kunnu bru\u0301ka eisini. Hetta gjalda siglararnir fyri vi\u00f0 korti. Atgongd er til vaskimaskinur og bru\u0301sur um summari\u00f0, ta\u0301 i\u00f0 ta\u00f0 er siglingarti\u0301\u00f0. T\u00e6nastan er sja\u0301lvandi t\u00f8k hja\u0301 \u00f8llum siglarum, sum leggja at i\u0301 Havn, eisini hja\u0301 siglarum u\u0301r \u00f8\u00f0rum pla\u0301ssum i\u0301 F\u00f8royum."}, {"text_idx": "#000033", "text": "Tiki\u00f0 ver\u00f0ur i\u0301mo\u0301ti ba\u0301tunum, i\u00f0 koma til Havnar, ta\u00f0 ver\u00f0ur pra\u0301ta\u00f0 vi\u00f0 siglararnar, teir fa\u0301a kunning, ta\u0301 i\u00f0 teir koma. Og er ta\u00f0 so, at onkur siglari hevur bru\u0301k fyri hja\u0301lp, tekur fo\u0301lk hja\u0301 ba\u0301tafelagnum s\u00e6r eisini av ti\u0301. Ta\u00f0 kann vera okkurt vi\u00f0 motorinum, ta\u00f0 kann vera okkurt vi\u00f0 seglunum, ta\u00f0 kann vera so no\u0301gv, men yvirh\u00f8vur f\u00e6r ba\u0301tafelagi\u00f0 hja\u0301lpt so ella so. Sama hvat, teir vitjandi siglararnir eru alti\u0301\u00f0 v\u00e6lkomnir inn i\u0301 felagshu\u0301si\u00f0, ta\u0301 ta\u00f0 er opi\u00f0, og ta\u00f0 er naka\u00f0, sum teir veruliga eru v\u00e6l n\u00f8gdir vi\u00f0. Er bru\u0301k fyri serligum t\u00e6nastum, eru fo\u0301lk hja\u0301 felagnum fu\u0301s at hja\u0301lpa vi\u00f0 ti\u0301. Felagi\u00f0 hevur eina skipan, her ba\u0301tafelagsfo\u0301lk m\u00f8ta hesum siglarum b\u00e6\u00f0i eina fer\u00f0 og tv\u00e6r fer\u00f0ir um dagin um ney\u00f0ugt. Alt summari\u00f0 virkar eitt samstarv, sum er fingi\u00f0 i\u0301 lag vi\u00f0 To\u0301rshavnar havn solei\u00f0is, at To\u0301rshavnar havn er ikki bundin av at skula taka s\u00e6r av teimum. Ba\u0301tafelagi\u00f0 hevur kunningartalvu vi\u00f0 ti\u0301, sum siglarar hava bru\u0301k fyri, ta\u0301 i\u00f0 teir liggja har og i\u0301 To\u0301rshavnar havn annars. Ba\u0301tafelagsfo\u0301lk fara umbor\u00f0 til teirra, bjo\u0301\u00f0a teimum v\u00e6lkomnum og grei\u00f0a teimum fra\u0301 ymsum vi\u00f0urskiftum og spyrja, um teir hava n\u00f8kur serlig ynski og vi\u00f0urskifti at fa\u0301a grei\u00f0i a\u0301. Hetta er alt skipa\u00f0, so at ta\u00f0 ver\u00f0ur gj\u00f8rt eina fer\u00f0 til tv\u00e6r fer\u00f0ir um dagin. Ein skipan, sum hevur virka\u00f0 i\u0301 fleiri a\u0301r."}, {"text_idx": "#000034", "text": "Umframt alt hetta hevur felagi\u00f0 i\u0301 fleiri a\u0301r havt tri\u0301ggjar segljollur, i\u00f0 ver\u00f0a ro\u0301ptar Wayfarer-jollur. Jollan er ein 16 f\u00f8tur enskt-konstruera\u00f0 segljolla, sum eisini ver\u00f0ur ro\u0301pt tann klassiska segljollan. Ian Proctor konstruera\u00f0i Wayfarer-jolluna i\u0301 1957, og hon er ikki tikin enn, hv\u00f8rki sum vanlig jolla at sigla vi\u00f0 ella sum kappsiglarajolla. Helst ti\u0301 hon ver\u00f0ur javnan dagf\u00f8rd, seinast i\u0301 1998 sum Wayfarer World."}, {"text_idx": "#000035", "text": "Av ti\u0301 at a\u0301hugin i\u0301 Havnini at sigla vi\u00f0 hesum jollum var ov li\u0301til, seldi felagi\u00f0 Naddoddi a\u0301 Tv\u00f8royri tv\u00e6r Wayfarer-jollur seint i\u0301 fj\u00f8r. Jollur, sum ba\u0301tafelagsmenn i\u0301 Havn vita, at tv\u00f8ramenn eru sera fegnir um."}, {"text_idx": "#000036", "text": "To\u0301rshavnar Ba\u0301tafelag hevur millum anna\u00f0 eisini samstarv vi\u00f0 froskmannafelagi\u00f0 i\u0301 Havn, To\u0301rshavnar Froskmannafelag av navni, og vi\u00f0 Havnar kajakkfelag."}, {"text_idx": "#000037", "text": "Ta\u00f0, i\u00f0 To\u0301rshavnar Ba\u0301tafelag roynir at gera, er at fa\u0301a so no\u0301gv virksemi sum til ber saman vi\u00f0 \u00f8\u00f0rum. Ta\u00f0 ver\u00f0ur millum anna\u00f0 gj\u00f8rt vi\u00f0, at um eitt nu\u0301 froskmannafelagi\u00f0 hevur bru\u0301k fyri at koma inn i\u0301 h\u00f8lini hja\u0301 ba\u0301tafelagnum, eru teir v\u00e6lkomnir. Og ta\u0301 i\u00f0 nu\u0301 ymisk tilt\u00f8k eru, so eru onnur v\u00e6lkomin vi\u00f0. Ta\u00f0 vil siga, at To\u0301rshavnar Ba\u0301tafelag er eitt r\u00e6ttiliga opi\u00f0 felag. Her er eingin avbyrgdur, loka\u00f0ur skari. \u00d8ll kunnu vera limir i\u0301 felagnum. Ta\u00f0 er eingin treyt at eiga ba\u0301t fyri at vera limur."}, {"text_idx": "#000038", "text": "I\u0301 sambandi vi\u00f0 siglingarstevnur hja\u0301 landsins ba\u0301tafel\u00f8gum farta tey til hv\u00f8rt i\u0301 si\u0301num lag. To\u0301rshavnar Ba\u0301tafelag hevur ikki skipa\u00f0 fyri nakrari stevnu sja\u0301lvt, til d\u00f8mis regattasigling. \u00c6tlanin var to\u0301 at gera ta\u00f0 i\u0301 fj\u00f8r summar sum ein kompensatio\u0301n fyri bryggjudansin, i\u00f0 helt uppat av fleiri go\u0301\u00f0um grundum: tv\u00f8rrandi undirt\u00f8ku og ta\u00f0, at To\u0301rshavnar kommuna skipar fyri \u00f8\u00f0rum tilt\u00f8kum samstundis. \u00c6tlanin var\u00f0 sostatt u\u0301tsett, ti\u0301 at byggingin framvi\u00f0 kaikantinum i\u0301 Va\u0301gsbotni fo\u0301r i\u0301 gongd a\u0301 mi\u00f0jum sumri i\u0301 fj\u00f8r. \u00c6tlanin hevur i\u0301 fleiri a\u0301r veri\u00f0 at skipa fyri eini ba\u0301tastevnu, i\u00f0 so skuldi vera eitt alternativ til bryggjudansin. Ein ba\u0301tastevna i\u0301 sta\u00f0in fyri bryggjudansin."}, {"text_idx": "#000040", "text": "Ba\u0301tafelagi\u00f0 i\u0301 Havn hevur i\u0301 roynd og veru meira og minni samband vi\u00f0 fleiri hundra\u00f0 ba\u0301tar og fo\u0301lk, og tu\u0301 kanst gerast limur i\u0301 felagnum vi\u00f0 at tekna teg a\u0301 heimasi\u0301\u00f0uni. No\u0301gvar upply\u0301singar eru a\u0301 heimasi\u0301\u00f0uni, eitt nu\u0301 at limagjaldi\u00f0 ver\u00f0ur goldi\u00f0 automatiskt, ta\u0301 i\u00f0 ein perso\u0301nur hevur tekna\u00f0 seg sum lim."}, {"text_idx": "#000041", "text": "Ta\u00f0 er bi\u0301ligt hja\u0301 limum i\u0301 felagnum at leiga h\u00f8li i\u0301 hu\u0301sinum. Tu\u0301 kanst leiga eitt hugnaligt, v\u00e6l u\u0301tgj\u00f8rt og v\u00e6l r\u00f8kt h\u00f8li til fagna\u00f0arh\u00f8vi sum f\u00f8\u00f0ingardag, konfirmatio\u0301n, barnado\u0301p ella anna\u00f0 tiltak i\u0301 veitsluh\u00f8pi. Ikki bara til veitslu og gaman, men eisini til ervi til d\u00f8mis."}, {"text_idx": "#000042", "text": "Leigupeningurin fer millum anna\u00f0 til SEV og olju, toilettlutir, vi\u00f0li\u0301kahald, kaffi, bollar og brey\u00f0 og alt sovor\u00f0i\u00f0 vanligt, i\u00f0 skal til fyri yvirh\u00f8vur at vera til."}, {"text_idx": "#000043", "text": "So at siga \u00f8ll fel\u00f8g hava fund av og a\u0301. Kajakkfelagi\u00f0 kann til d\u00f8mis l\u00e6na h\u00f8li fra\u0301 ba\u0301tafelagnum til fundir. Ja, og Froskmannafelagi\u00f0 ikki at gloyma."}, {"text_idx": "#000044", "text": "Hu\u0301si\u00f0 ver\u00f0ur eisini l\u00e6nt u\u0301t til nakrar heilt fa\u0301ar felagsskapir, i\u00f0 hava go\u0301\u00f0gerandi endama\u0301l. Hetta fevnir eisini um fel\u00f8g, sum grynna i\u0301 pengakassanum. Vilja tey l\u00e6na h\u00f8li til si\u0301n a\u00f0alfund og ti\u0301li\u0301kt, eru tey v\u00e6lkomin til ta\u00f0."}, {"text_idx": "#000045", "text": "Havnar kirkja, Do\u0301mkirkjan, fevnir um si\u0301na egnu kirkjuso\u0301kn. Tann gamla kirkjan stendur stutt fra\u0301 ba\u0301tafelagshu\u0301sinum, og aftur her hava kirkjura\u0301\u00f0i\u00f0 og ba\u0301tafelagi\u00f0 eina vir\u00f0iliga og k\u00e6rkomna avtalu um, at kirkjura\u0301\u00f0i\u00f0 heldur si\u0301nar fundir fyri einki i\u0301 hu\u0301sinum hja\u0301 To\u0301rshavnar Ba\u0301tafelag, me\u00f0an hu\u0301si\u00f0, Arnes Minde, ver\u00f0ur umv\u00e6ld. Alt sovor\u00f0i\u00f0 virksemi fer fram, ta\u0301 i\u00f0 h\u00f8lini hja\u0301 ba\u0301tafelagnum ikki ver\u00f0a bru\u0301kt kortini."}, {"text_idx": "#000046", "text": "Tann deiliga Havn vi\u00f0 si\u0301ni v\u00f8kru og v\u00e6l skipa\u00f0u marinu. (Mynd: Sonne Smith)"}, {"text_idx": "#000047", "text": "Ta\u00f0 vi\u0301sir seg, at To\u0301rshavnar Ba\u0301tafelag sum marina er vor\u00f0i\u00f0 kent og virt no\u0301gvasta\u00f0ni u\u0301ti i\u0301 ver\u00f0ini, og tey har u\u0301ti vita um Havnina, men ta\u00f0 eru eisini mong, sum ikki vita. Siglarar, ver\u00f0insmenn og -konur kanna ti\u0301\u00f0um fasiliterirnar, a\u0301\u00f0renn tey stevna til havs vi\u00f0 ko\u0301s mo\u0301ti F\u00f8royum. Eitt d\u00f8mi er nakrir i\u0301rar, sum lo\u0301gu i\u0301 Va\u0301gsbotni eitt summari\u00f0. Teir vo\u0301ru o\u0301tru\u0301liga hugtiknir av teimum go\u0301\u00f0u fasilitetunum, sum teimum sto\u0301\u00f0 i\u0301 bo\u00f0i at bru\u0301ka a\u0301 landi,. Teir vo\u0301ru fegnir um teir skilago\u0301\u00f0u pri\u0301sirnar fyri at liggja vi\u00f0 bryggju og fa\u0301a el og vatn og alt, i\u00f0 hoyrir til tey mongu tilbo\u00f0, tey kunnu fa\u0301a gagn av, me\u00f0an tey eru her. Og so, sagt vi\u00f0 teirra egnu or\u00f0um, mitt inni i\u0301 hjartanum i\u0301 einum fantastiskum h\u00f8vu\u00f0ssta\u00f0. Ta\u00f0 i\u0301 sja\u0301lvum s\u00e6r er fl\u00f8vandi at fa\u0301a at vita um Havnina. Ta\u00f0 er r\u00e6ttiliga frami\u0301hja\u0301 og o\u0301vanligt at kunna liggja so langt inni i\u0301 einum by\u0301i. Hetta er samb\u00e6rt ba\u0301tafelagslimum n\u00e6stan sum at vera a\u0301 bryggjuni i\u0301 Bergen. Hetta er tann kensla, sum teir mongu u\u0301tlendingarnir hava, ta\u0301 i\u00f0 teir koma i\u0301 Va\u0301gsbotn."}, {"text_idx": "#000048", "text": "Ofta ver\u00f0ur spurt um at fa\u0301a bi\u0301lagt eitt pla\u0301ss vi\u00f0 bryggju i\u0301 Va\u0301gsbotni, men i\u0301 Havn er skipanin solei\u00f0is, at er pla\u0301ss, ta\u0301 i\u00f0 tu\u0301 kemur, so f\u00e6rt tu\u0301 pla\u0301ss at liggja. Er einki pla\u0301ss, so ma\u0301st tu\u0301 fara onkra a\u00f0rasta\u00f0ni, men To\u0301rshavnar Ba\u0301tafelag kann heilsa og siga, at hesi seinnu a\u0301rini, ho\u0301ast try\u0301sti\u00f0 hevur veri\u00f0 sto\u0301rt, hava allir ba\u0301tar alti\u0301\u00f0 fingi\u00f0 pla\u0301ss onkursvegna."}, {"text_idx": "#000049", "text": "Ta\u00f0 hevur bara gingi\u00f0. Ta\u0301 i\u00f0 ta\u00f0 var upp a\u0301 ta\u00f0 mesta i\u0301 fj\u00f8r summar, vo\u0301ru umlei\u00f0 35 ba\u0301tar inni i\u0301 marinaini i\u0301 Havn. Ta\u0301 var \u00f8giligt try\u0301st a\u0301. Upp i\u0301 fimm ba\u0301tar lo\u0301gu uttana\u0301 hv\u00f8rjum \u00f8\u00f0rum. Hylurin var kjokkfullur, og ba\u0301tar lo\u0301gu hinumegin \u2013 eystarumegin \u2013 eisini. Men ta\u00f0, sum ba\u0301tafelagi\u00f0 roynir, er at hja\u0301lpa so v\u00e6l sum yvirh\u00f8vur til ber, ti\u0301 hesir siglararnir eru komnir langa lei\u00f0. Ta\u00f0 tekur alti\u0301\u00f0 n\u00f8kur samd\u00f8gur, sama hva\u00f0an tu\u0301 kemur i\u0301 ver\u00f0ini, ta\u0301 i\u00f0 tu\u0301 ert a\u0301 opnum havi og skalt til F\u00f8roya, serliga vi\u00f0 seglba\u0301ti. Kvinnur og menn eru mangan troytt eftir eina dru\u0301gva fer\u00f0. Tey hava bru\u0301k fyri at sleppa i\u0301 bru\u0301suba\u00f0, fa\u0301a skil a\u0301 kl\u00e6\u00f0um, so ta\u00f0 er r\u00e6ttiliga umra\u0301\u00f0andi ikki at skula senda tey avsta\u00f0 aftur og finna s\u00e6r eina a\u00f0ra havn."}, {"text_idx": "#000051", "text": "Fleiri, i\u00f0 hava veri\u00f0 her, koma a\u0301r eftir a\u0301r, og ta\u0301 i\u00f0 tu\u0301 so kemur gangandi eftir kaini, kann saktans runga eitt \u201cHallo\u0301! Ert tu\u0301 aftur her?\u201d"}, {"text_idx": "#000052", "text": "Hu\u0301si\u00f0 hja\u0301 ba\u0301tafelagnum s\u00e6st. Ta\u00f0 er l\u00e6tt at grei\u00f0a u\u0301tlendingum fra\u0301, hvar felagi\u00f0 er, ti\u0301 hu\u0301si\u00f0 hevur tveir litir: bla\u0301tt og gult."}, {"text_idx": "#000054", "text": "Bla\u0301tt og gult! Gunnar Hoydal, arkitektur, sa\u0301li tekna\u00f0i hu\u0301si\u00f0 hja\u0301 To\u0301rshavnar Ba\u0301tafelag. Hann gj\u00f8rdi ta\u00f0 sera bi\u0301liga, millum anna\u00f0 afturfyri at hann slapp at gera av, hv\u00f8rjar litir hu\u0301si\u00f0 skuldi hava. Ta\u00f0 slapp Gunnar, og li\u0301kt er til, at eingin hevur angra\u00f0, at hann a\u0301setti litirnar i\u0301 hesum vakra hu\u0301si i\u0301 Va\u0301gsbotni. Ta\u00f0 sto\u0301\u00f0 li\u00f0ugt i\u0301 2014, eftir at \u00f8giliga no\u0301gv fo\u0301lk sja\u0301lvbo\u00f0in vi\u00f0 likam og sa\u0301l h\u00f8vdu lagt si\u0301tt arbei\u00f0i i\u0301 fyrireikingarnar til byggingina og sja\u0301lva byggingina. Eisini To\u0301rshavnar kommuna veitti tann stu\u00f0ul, sum kommunan vanliga ger til sovor\u00f0in fri\u0301ti\u0301\u00f0arfel\u00f8g. I\u0301 ba\u0301tafelagsins f\u00f8ri l\u00e6t To\u0301rshavnar kommuna 30 prosent av byggikostna\u00f0inum. Eitt tal, i\u00f0 munar! Kommunan rinda\u00f0i eisini lyftuna i\u0301 hu\u0301sinum og gj\u00f8rdi sostatt si\u0301na skyldu vi\u00f0 at rudda slo\u0301\u00f0 fyri \u00f8llum i\u0301 sambandi vi\u00f0 atkomu u\u0301r einari h\u00e6dd i\u0301 a\u00f0ra."}, {"text_idx": "#000055", "text": "Samanumtiki\u00f0 hevur ba\u0301tafelagi\u00f0 alla ti\u0301\u00f0ina havt go\u0301\u00f0 vi\u00f0urskifti vi\u00f0 To\u0301rshavnar kommunu og ikki minst To\u0301rshavnar havn, ti\u0301 heilt fra\u0301 stovnanini i\u0301 1998 til henda dag hevur ba\u0301tafelagi\u00f0 gj\u00f8rt si\u0301tt i\u0301tarsta fyri at gera si\u0301na a\u0301virkan galdandi solei\u00f0is, at Va\u0301gsbotnur er ta\u00f0, hann er: vakur, reinur og nossligur."}, {"text_idx": "#000056", "text": "Tri\u00f0ja h\u00e6tt komin upp (mynd Egil)"}, {"text_idx": "#000057", "text": "To\u0301rshavnar Ba\u0301tafelag er eitt sera virki\u00f0 og sto\u0301rt felag. Ta\u00f0 er ivaleyst ti\u0301, at ta\u00f0 er so populert at sigla. Ta\u00f0 er hugnaligt at sigla. Tu\u0301rarnir eru no\u0301gvir og go\u0301\u00f0ir. Sja\u0301lvt felagi\u00f0 hevur skipa\u00f0 fyri n\u00f8krum tu\u0301rum, millum anna\u00f0 ta ti\u0301\u00f0ina, ta\u0301 i\u00f0 Norro\u0308na sigldi til Norra. Felagi\u00f0 skipa\u00f0i eisini fyri einum tu\u0301ri su\u00f0ur a\u0301 Tv\u00f8royri i\u0301 1999, einum tu\u0301ri til Svi\u0301noyar og einum til Ska\u0301lavi\u0301kar. \u00c6tlanin var at fara ein tu\u0301r aftrat til Svi\u0301noyar, men ta\u0301 kom hann av landsynningi, sum er ringasta \u00e6tt i\u0301 Nor\u00f0uroyggjum. So avra\u0301tt var\u00f0 at fara gj\u00f8gnum Dju\u0301pini i\u0301 sta\u00f0in fyri og rundan um Eysturoynna."}, {"text_idx": "#000058", "text": "Ta\u00f0, at felagi\u00f0 er her, og limir hittast, er ein ty\u0301\u00f0andi grund til, at ba\u0301taeigarar, siglarar, sja\u0301lvir skipa fyri egnum tu\u0301rum oyggj u\u0301r oyggj eisini, b\u00e6\u00f0i einstaklingar og tveir, tri\u0301ggir saman til d\u00f8mis."}, {"text_idx": "#000059", "text": "To\u0301rshavnar Ba\u0301tafelag er eitt ta\u00f0 fyrsta v\u00e6l virkandi felagi\u00f0 av si\u0301num slag i\u0301 landinum. Ta\u00f0 hevur eggja\u00f0 til og kveikt i\u0301 tann mun, at i\u0301 dag eru fleiri ba\u0301tafel\u00f8g i\u0301 landinum."}, {"text_idx": "#000060", "text": "Einki er at ivast i\u0301, at landsins ba\u0301tafel\u00f8g hv\u00f8r i\u0301 si\u0301num lag og saman hava elvt til, at siglingarhugurin i\u0301 F\u00f8royum er vaksin heilt no\u0301gv, si\u0301\u00f0an To\u0301rshavnar Ba\u0301tafelag var\u00f0 stovna\u00f0 fyri 25 a\u0301rum si\u0301\u00f0an i\u0301 1998."}, {"text_idx": "#000062", "text": "To\u0301rshavnar Ba\u0301tafelag var\u00f0 stovna\u00f0 i\u0301 1998. Teir tri\u0301ggir, Kartni Olsen, \u00d8ssur Hjalt, sa\u0301li og beiggi hansara, He\u00f0in O\u0301lavson, to\u0301ku ta\u00f0 s\u00f8guliga stigi\u00f0 at stovna hetta nu\u0301 so ha\u0301metta og tignarliga felag i\u0301 Havn tann 21. februar i\u0301 Mu\u0308llers pakkhu\u0301si"}, {"text_idx": "#000063", "text": "He\u00f0in O\u0301lavson fortelur i\u0301 hesum sambandi, at hann hevur alti\u0301\u00f0 havt sera sto\u0301ran a\u0301huga fyri ba\u0301tum, skipum og sjo\u0301num yvirh\u00f8vur. Ta\u00f0 sama er at siga um bro\u0301\u00f0ir hansara, \u00d8ssur, sum leg\u00f0i a\u0301rarnar inn i\u0301 2021, 73 a\u0301ra gamal."}, {"text_idx": "#000064", "text": "\u00d8ssur a\u0301tti ein ba\u0301t, Nor\u00f0bu\u0301gvin, eitt a\u0301ttamannafar, bygt i\u0301 Kaldbak, og br\u00f8\u00f0urnir ba\u0301\u00f0ir bru\u0301ktu ba\u0301tin no\u0301gv."}, {"text_idx": "#000065", "text": "Einafer\u00f0 vo\u0301ru eini grindabo\u00f0. Ein ri\u00f0il av ba\u0301tum fo\u0301r u\u0301t, men ikki sa\u0301st munur a\u0301 i\u0301 Va\u0301gsbotni. Ta\u00f0 to\u0301ktist, sum akkura\u0301t li\u0301ka no\u0301gvir ba\u0301tar lo\u0301gu bundnir vi\u00f0 bru\u0301gvarnar. So sigur He\u00f0in ein dagin vi\u00f0 \u00d8ssur: \u201cKom og ger okkurt stuttligt, so ta\u00f0 er meiri a\u0301hugavert at eiga ba\u0301t!\u201d"}, {"text_idx": "#000066", "text": "Teir pra\u0301ta\u00f0u aftur og fram um hetta og fantasera\u00f0u \u00f8giligt. Teir gingu runt og njo\u0301sna\u00f0ust og vo\u0301ru millum anna\u00f0 yviri hja\u0301 Valdemar Lu\u0308tzen og vita\u00f0u, um naka\u00f0 h\u00f8li var har. Og so hev\u00f0i \u00d8ssur m\u00f8tt onkrum. Ein var Kartni Olsen, sum alt fyri eitt var fu\u0301sur at fara i\u0301 samra\u0301\u00f0 vi\u00f0 br\u00f8\u00f0urnar um at gera okkurt skilagott ba\u0301tsliga."}, {"text_idx": "#000067", "text": "Ein dagin kom ein heilur floti av norskum ba\u0301tum inn a\u0301 Havnina a\u0301vegis til Havnarfj\u00f8r\u00f0in i\u0301 I\u0301slandi. Ta\u00f0 var r\u00e6ttiliga no\u0301gv fo\u0301lk i\u0301 Va\u0301gsbotni tann dagin, og ta\u0301 var ta\u00f0, at teir tri\u0301ggir, Kartni Olsen og br\u00f8\u00f0urnir He\u00f0in og \u00d8ssur, gingu vi\u00f0 skeltinum vi\u00f0 a\u0301skriftini:"}, {"text_idx": "#000069", "text": "Eftir ta\u00f0 var\u00f0 listin lagdur ni\u00f0an i\u0301 h\u00f8lini hja\u0301 handlinum Ba\u0301tat\u00e6nastuni i\u0301 Gri\u0301ms Kambans g\u00f8tu. Hetta var sja\u0301lvandi, a\u0301\u00f0renn Ba\u0301tat\u00e6nastan flutti u\u0301t i\u0301 Sandager\u00f0i\u00f0."}, {"text_idx": "#000070", "text": "Ta\u0301 i\u00f0 innsavnararnir h\u00f8vdu fingi\u00f0 eini 120 n\u00f8vn upp a\u0301 listan, avra\u0301ddu teir at stovna felagi\u00f0 u\u0301ti i\u0301 Mu\u0308llers pakkhu\u0301si tann 21. februar 1998."}, {"text_idx": "#000071", "text": "I\u0301 ti\u0301 fyrstu ger\u00f0arbo\u0301kini hja\u0301 felagnum stendur a\u0301 si\u0301\u00f0u 1 og 2:"}, {"text_idx": "#000072", "text": "A\u0301r 1998 tann 21. februar kl. 14:00 var stovnandi a\u0301rsa\u00f0alfundur i\u0301 To\u0301rshavnar Ba\u0301tafelag."}, {"text_idx": "#000073", "text": "Til fundin vo\u0301ru m\u00f8ttir 26 a\u0301huga\u00f0ir luttakarar. Fundurin valdi Bj\u00f8rn a\u0301 Heygum til fundarstjo\u0301ra. Fundarstjo\u0301rin ly\u0301sti fundin lo\u0301gliga settan og fult vi\u00f0t\u00f8kuf\u00f8ran."}, {"text_idx": "#000074", "text": "Skoti\u00f0 var upp at broyta lo\u0301gir felagsins samb\u00e6rt fyriliggjandi uppskoti, i\u00f0 var\u00f0 lisi\u00f0 upp a\u0301 fundinum."}, {"text_idx": "#000075", "text": "Ny\u0301ggja lo\u0301garuppskoti\u00f0 var\u00f0 hereftir einm\u00e6lt samtykt. Somulei\u00f0is var\u00f0 samtykt at ganga undir t\u00e6r reglur, sum a\u0301settar vo\u0301ru i\u0301 bru\u0301kssa\u0301ttma\u0301lauppskoti fra\u0301 To\u0301rshavnar kommunu vi\u00f0vi\u0301kjandi leigu av matr. nr. 177b i\u0301 Va\u0301gsbotni."}, {"text_idx": "#000076", "text": "Fundurin var samdur um at bjo\u0301\u00f0a til kapping um eventuelt ny\u0301tt navn og bu\u0301merki hja\u0301 felagnum."}, {"text_idx": "#000077", "text": "Fundurin var samdur um, at ny\u0301ggj limatekning skuldi fara fram."}, {"text_idx": "#000079", "text": "I\u0301 nevnd felagsins vo\u0301r\u00f0u hereftir valdir:"}, {"text_idx": "#000082", "text": "Stovnararnir l\u00f8gdu til brots vi\u00f0 at finna felagnum h\u00f8li. Ta\u00f0 var eitt. Teir fingu fyrst eina h\u00e6dd uppi yvir kjallaranum i\u0301 hu\u0301sinum, her ny\u0301ggja hu\u0301si\u00f0 hja\u0301 ba\u0301tafelagnum stendur nu\u0301. Si\u0301\u00f0an fingu teir kjallaran eisini."}, {"text_idx": "#000083", "text": "Tann 1. mars var\u00f0 nevndin skipa\u00f0:"}, {"text_idx": "#000084", "text": "Bjargingarfelagi\u00f0 helt annars til i\u0301 hesum h\u00f8lunum. Teimum da\u0301mdu li\u0301ti\u00f0, at ba\u0301tafelagi\u00f0 skuldi hava fingi\u00f0 tey, ti\u0301 ta\u00f0 skuldi li\u0301kasum seta trygdina i\u0301 va\u0301\u00f0a, at eitt felag hja\u0301 stuttleikasiglarum kom og troka\u00f0i bjargingarfelagi\u00f0 u\u0301t. U\u0301rsliti\u00f0 var\u00f0 to\u0301, at To\u0301rshavnar by\u0301ra\u0301\u00f0 sp\u00e6ldi v\u00e6l vi\u00f0, og ta\u00f0 enda\u00f0i vi\u00f0, at ba\u0301tafelagi\u00f0 fekk \u00f8ll h\u00f8lini a\u0301 matriklinum. Ta\u00f0 var nu\u0301 ikki so no\u0301gv, men ba\u0301tafelagi\u00f0 fekk ta\u00f0 at virka, og ta\u00f0 virka\u00f0i v\u00e6l, limatali\u00f0 i\u0301 ba\u0301tafelagnum vaks og vaks. Bjargingarfelagi\u00f0 heldur nu\u0301 til i\u0301 h\u00f8lum a\u0301 vestaru bryggju."}, {"text_idx": "#000085", "text": "Tann fyrsti bryggjudansurin var\u00f0 eitt a\u0301ri\u00f0 a\u0301settur at vera um nor\u00f0oyastevnuti\u0301\u00f0, men so var\u00f0 eitt o\u0301gvuliga vi\u0301\u00f0fevnt, lemjandi verkfall. Eingin matur kom til Havnar, so bryggjudansurin var\u00f0 u\u0301tsettur fer\u00f0 eftir fer\u00f0. Hetta vardi n\u00e6stan til o\u0301lavs\u00f8ku, og ta\u00f0 var\u00f0 eitt plettskot! Ta\u00f0 eydna\u00f0ist so v\u00e6l, at dansurin, i\u00f0 nu\u0301 bar heiti\u00f0 Bryggjudansurin, var\u00f0 eftir hetta hv\u00f8rt a\u0301r stutt fyri o\u0301lavs\u00f8ku."}, {"text_idx": "#000086", "text": "Stri\u0301\u00f0i\u00f0, samanhaldi\u00f0, hugnin, u\u0301rsliti\u00f0 hja\u0301 sja\u0301lvbodnum felagslimum av at standa i\u0301 felag bryggjudansikv\u00f8ldi\u00f0 a\u0301r eftir a\u0301r i\u0301 r\u00e6ttiliga no\u0301gv a\u0301r og steikja bu\u0301ffar og garnera teir vi\u00f0 salatbl\u00f8\u00f0um av ymsum slag til bryggjudansigestirnar og fylla plasti\u0301l\u00f8tini vi\u00f0 go\u0301\u00f0um \u00f8li afturvi\u00f0 var eitt k\u00e6rkomi\u00f0 h\u00f8vi. Eisini ti\u0301 at Bryggjudansurin, ta\u0301 i\u00f0 av torna\u00f0i, samla\u00f0i umlei\u00f0 eina millio\u0301n kro\u0301nur i\u0301 felagskassan at byggja ny\u0301tt hu\u0301s fyri. Ta\u00f0 var hugaligt. Eitt a\u0301ri\u00f0 vo\u0301ru eini 1400 fo\u0301lk i\u0301 bryggjudansi i\u0301 Va\u0301gsbotni. So, har smoygdu r\u00e6ttiliga no\u0301gvir ba\u0301tafelagslimir upp um armar og grilla\u00f0u bu\u0301ffar i\u0301 sveittabroti. Musikkin levera\u00f0u millum anna\u00f0 ta\u00f0 fra\u0301li\u0301ka LM Band i\u0301 fleiri a\u0301r, Bergur Jacobsen og hansara fo\u0301lk og ta einu fer\u00f0ina tann vi\u0301\u00f0akendi va\u0301gbingurin Hans Jacob Hjelm og hansara menn."}, {"text_idx": "#000087", "text": "Ti\u0301\u00f0in gongur skjo\u0301tt, og ti\u0301\u00f0in gekk eisini skjo\u0301tt hja\u0301 To\u0301rshavnar Ba\u0301tafelag. Ta\u00f0 ber til at siga, at a\u0301\u00f0renn felagslimir varna\u00f0ust kom 2010. Teir hugdu i\u0301 felagskassan og so\u0301u, at har fl\u00f8ddi i\u0301 pengum. Nu\u0301 var\u00f0 stigi\u00f0 tiki\u00f0. Nu\u0301 skuldi byggjast!"}, {"text_idx": "#000089", "text": "To\u0301rshavnar Ba\u0301tafelag fekk s\u00e6r Magnus Petersen, advokat sum formann i\u0301 bygginevndina i\u0301 sambandi vi\u00f0, at avger\u00f0in var tikin um at byggja felagshu\u0301s i\u0301 Va\u0301gsbotni a\u0301 nett sama matrikli sum tann, har ta\u00f0 gamla hu\u0301si\u00f0 sto\u0301\u00f0 til 2013."}, {"text_idx": "#000091", "text": "I\u0301 dag klokkan 13 var\u00f0 skipa\u00f0 fyri mo\u0301tt\u00f8ku undir Bryggjubakka i\u0301 Havn, har He\u00f0in Mortensen, borgarstjo\u0301ri i\u0301 To\u0301rshavnar kommunu, setti grabban i\u0301 gamla felagshu\u0301si\u00f0 hja\u0301 To\u0301rshavnar Ba\u0301tafelag.L\u00f8tan byrja\u00f0i vi\u00f0 kaffi og k\u00f8kum a\u0301 bryggjuni, og si\u0301\u00f0an fo\u0301ru He\u00f0in Mortensen og forma\u00f0urin i\u0301 To\u0301rshavnar Ba\u0301tafelag, Kartni Olsen, upp a\u0301 balkongina i\u0301 ba\u0301tafelagshu\u0301sinum at siga n\u00f8kur or\u00f0, a\u0301\u00f0renn ni\u00f0urt\u00f8kan av bygninginum byrja\u00f0i.Kartni Olsen var hin fyrri, i\u00f0 to\u0301k or\u00f0i\u00f0. Hann seg\u00f0i, at h\u00f8lini undir Bryggjubakka hava veri\u00f0 hugnalig, men tey eru ikki ti\u0301\u00f0arho\u0301skandi.\u2013 Umframt at felagi\u00f0 er v\u00e6l stu\u00f0la\u00f0 vi\u00f0 si\u0301nari bygging \u2013 i\u0301 fyrsta lagi av To\u0301rshavnar kommunu og si\u0301\u00f0an av eitt nu\u0301 oljufel\u00f8gum og tryggingarfelag \u2013 hevur bryggjudansurin, sum vit hava havt undir Bryggjubakka, veri\u00f0 eitt sera gott i\u0301kast.Kartni Olsen fegna\u00f0ist um ta\u00f0 go\u0301\u00f0a samstarvi\u00f0, sum To\u0301rshavnar Ba\u0301tafelag hevur vi\u00f0 by\u0301ra\u0301\u00f0i\u00f0 og To\u0301rshavnar havn, og hann fegna\u00f0ist um allan tann stu\u00f0ul, sum felagi\u00f0 hevur fingi\u00f0.Ta\u00f0 er Gunnar Hoydal, i\u00f0 hevur tekna\u00f0 snotuliga ba\u0301tafelagshu\u0301si\u00f0, og ta\u00f0 ver\u00f0ur Bu\u0301setur, i\u00f0 fer at taka s\u00e6r av byggingini.Eftir r\u00f8\u00f0una hja\u0301 formanninum i\u0301 To\u0301rshavnar Ba\u0301tafelag, seg\u00f0i hann vi\u00f0 in.fo, at hu\u0301si\u00f0 v\u00e6ntandi fer at kosta einar fimm millio\u0301nir kro\u0301nur, og samb\u00e6rt byggi\u00e6tlanini stendur ny\u0301ggja felagshu\u0301si\u00f0 li\u00f0ugt i\u0301 seinnu helvt av mars ma\u0301na\u00f0i n\u00e6sta a\u0301r.\u2013 Limunum i\u0301 felagnum er a\u0301lagt at arbei\u00f0a o\u0301keypis fyri 600.000 kro\u0301nur, leg\u00f0i Kartni Olsen aftrat.Eftir at ba\u0301tafelagsforma\u00f0urin hev\u00f0i havt si\u0301na r\u00f8\u00f0u, seg\u00f0i borgarstjo\u0301rin, He\u00f0in Mortensen, eisini n\u00f8kur or\u00f0.Hann fegna\u00f0ist um dagin og l\u00f8tuna, nu\u0301 gongd kemur a\u0301 byggingina av ny\u0301ggja felagshu\u0301sinum.\u2013 To\u0301rshavnar Ba\u0301tafelag hevur havt sto\u0301ran ty\u0301dning fyri umhv\u00f8rvi\u00f0 i\u0301 Va\u0301gsbotni, og vit ivast onga l\u00f8tu i\u0301, at ny\u0301ggja felagshu\u0301si\u00f0 ver\u00f0ur til gle\u00f0i fyri mong.Borgarstjo\u0301rin ynskti To\u0301rshavnar Ba\u0301tafelag til lukku vi\u00f0 byggingini, og hann ynskti eisini Bu\u0301setri go\u0301\u00f0a eydnu vi\u00f0 byggiarbei\u00f0num.Eftir at r\u00f8\u00f0ur vo\u0301ru hildnar, setti He\u00f0in Mortensen seg i\u0301 ta sto\u0301ru beltamaskinuna, og v\u00e6l hja\u0301lptur av k\u00f8num fo\u0301lki reiv hann fyrsta partin av bygninginum.Borgarstjo\u0301rin to\u0301ktist hugtikin av sli\u0301kum arbei\u00f0i, ti\u0301 a\u0301\u00f0renn hann fo\u0301r u\u0301r aftur maskinuni, hev\u00f0i hann vi\u00f0 sto\u0301ra grabbanum rivi\u00f0 fleiri fer\u00f0ir i\u0301 gamla bygningin og skr\u00e6tt timbur av honum."}, {"text_idx": "#000092", "text": "Magnus Petersen, advokatur sigur i\u0301 sambandi vi\u00f0 ny\u0301byggingina, at a\u0301\u00f0renn fari\u00f0 var\u00f0 i\u0301 holt vi\u00f0 bygging, gj\u00f8rdi Kartni Olsen, ta\u0301verandi forma\u00f0ur, eitt kunststykki vi\u00f0 at m\u00e6la til at bi\u00f0ja Gunnar Hoydal, arkitekt, sa\u0301la um at tekna bygningin."}, {"text_idx": "#000093", "text": "Kartni hev\u00f0i fyrst veri\u00f0 hja\u0301 Albert Isfeld, arkitekti, sum hev\u00f0i gj\u00f8rt onkra skitsu, men Kartni visti, at Gunnar Hoydal sum by\u0301ararkitektur og limur i\u0301 Reynanevndini hev\u00f0i eitt sto\u0301rt or\u00f0 at siga i\u0301 nevndini. Reynanevndin skuldi si\u0301ggja til, at by\u0301lingurin u\u0301ti a\u0301 Reyni i\u0301 \u00f8llum f\u00f8ri ver\u00f0ur var\u00f0veittur i\u0301 si\u0301num upprunali\u0301ki og -skapi. Fortreytin fyri, at hetta felagshu\u0301si\u00f0 yvirh\u00f8vur kundi ver\u00f0a bygt, var, at To\u0301rshavnar Ba\u0301tafelag undir ongum umst\u00f8\u00f0um kom i\u0301 kl\u00f8tur vi\u00f0 Reynanevndina."}, {"text_idx": "#000094", "text": "Ta\u00f0 or\u00f0na\u00f0i Gunnar Hoydal upp a\u0301 ein fi\u0301nan ma\u0301ta vi\u00f0 at tala gott fyri \u00e6tlanini. Hann tekna\u00f0i nu\u0301 bygningin, og Magnus Petersen, advokatur kom upp i\u0301 bygginevndina, sum eisini var\u00f0 manna\u00f0 vi\u00f0 Jens Marius Poulsen hja\u0301 To\u0301rshavnar kommunu og Johan Poulsen, verkfr\u00f8\u00f0ingi."}, {"text_idx": "#000095", "text": "Nevndin fo\u0301r i\u0301 gongd, fyrst og fremst vi\u00f0 at u\u0301tvega fi\u0301gging og byggiloyvi og at gera ein verk\u00e6tlanarsa\u0301ttma\u0301la. Ba\u0301tafelagi\u00f0 bjo\u0301\u00f0a\u00f0i \u00e6tlanina u\u0301t millum fleiri arbei\u00f0stakarar."}, {"text_idx": "#000096", "text": "No\u0301gv er at gera i\u0301 sambandi vi\u00f0 sli\u0301ka bygging. Ta\u00f0 enda\u00f0i vi\u00f0 eini heildaru\u0301tbjo\u0301\u00f0ing vi\u00f0 l\u00e6gstbjo\u0301\u00f0andi, Bu\u0301setur, i\u00f0 lu\u0301ka\u00f0i allar treytir hja\u0301 ba\u0301tafelagnum. Ta\u00f0 gekk alt samb\u00e6rt formanninum i\u0301 bygginevndini ri\u0301miliga v\u00e6l. Onkur tvi\u0301dra\u0301ttur to\u0301k seg upp, sum partarnir kla\u0301ra\u00f0u at loysa i\u0301 ti\u0301\u00f0ini millum 2010 og 2013. Ta\u00f0 var\u00f0 til ein sa\u0301ttma\u0301la i\u0301 2013 upp a\u0301 4,1 millio\u0301n kro\u0301nur uttan mvg."}, {"text_idx": "#000097", "text": "Samanumtiki\u00f0 vo\u0301ru t\u00e6r einst\u00f8ku upph\u00e6ddirnar, allar uttan mvg: verk\u00e6tlanarsa\u0301ttma\u0301lin 4,1 millio\u0301n kro\u0301nur, og tekningarnar kosta\u00f0u o\u0301metaliga li\u0301ti\u00f0, bara 48.000 kro\u0301nur, byggira\u0301\u00f0gevingin var 265.000 kro\u0301nur, samsy\u0301ning til innbodnar arbei\u00f0stakarar, sum ikki fingu arbei\u00f0i\u00f0, 50.000 kro\u0301nur, tryggingaru\u0301trei\u00f0slur 60.000, mettar byggila\u0301nsrentur 115.000, og so var\u00f0 sett av til m\u00f8guligar o\u0301kendar u\u0301trei\u00f0slur 300.000 kro\u0301nur. Advokaturin fekk einki, so ta\u00f0 til samans gav sti\u0301vliga 4,9 millio\u0301nir kro\u0301nur."}, {"text_idx": "#000098", "text": "Felagi\u00f0 a\u0301tti slaka millio\u0301n, i\u00f0 sum fleiri fer\u00f0ir nevnt kom fra\u0301 Bryggjudansinum, tv\u00e6r millio\u0301nir vo\u0301ru fra\u0301 kommununi, r\u00e6ttiliga fitt av sja\u0301lvbodnum arbei\u00f0i var\u00f0 til 379.000, stu\u00f0ul fra\u0301 Statoil kom upp a\u0301 200.000, Atlantic Petroleum ja\u0301tta\u00f0i 116.000 i\u0301 stu\u00f0li, og fyri at ta\u00f0 skuldi hanga saman, fekk ba\u0301tafelagi\u00f0 eina la\u0301nitils\u00f8gn fra\u0301 Nor\u00f0oya Sparikassa upp a\u0301 1,5 millio\u0301nir kro\u0301nur, og til samans rinda\u00f0i TAKS felagnum eina millio\u0301n aftur i\u0301 mvg."}, {"text_idx": "#000099", "text": "Fi\u0301ggingin fra\u0301 Nor\u00f0oya Sparikassa er afturgoldin fyri meira enn einum a\u0301ri si\u0301\u00f0an. St\u00f8\u00f0an er tann, at To\u0301rshavnar Ba\u0301tafelag skyldar ongar pengar, og felagi\u00f0 er i\u0301 minsta lagi vert einar seks-sjey millio\u0301nir kro\u0301nur, og ta\u00f0 tjenar pengar omana\u0301 alt. Millum anna\u00f0 av matstovuni Umami a\u0301 bryggjuh\u00e6dd."}, {"text_idx": "#000100", "text": "Ta\u00f0 er sja\u0301lvandi ikki endama\u0301li\u00f0 vi\u00f0 einum felag sum To\u0301rshavnar Ba\u0301tafelag at tjena pengar, men kortini er ta\u00f0 gott at hava naka\u00f0 av innt\u00f8ku, ti\u0301 hu\u0301si\u00f0 vi\u00f0 \u00f8llum si\u0301num fasilitetum skal r\u00f8kjast og haldast vi\u00f0 li\u0301ka, og hu\u0301si\u00f0 skal eisini hava pengar til sja\u0301lvan raksturin og til st\u00f8\u00f0ugt at betra ta\u00f0, i\u00f0 ney\u00f0ugt er at betra. Sitandi kassameistari upply\u0301sir, at hu\u0301si\u00f0 er betra\u00f0 i\u0301 hansara ti\u0301\u00f0 sum kassameistari fyri eina ha\u0301lva millio\u0301n kro\u0301nur. Felagi\u00f0 hevur vi\u00f0 sja\u0301lvbodnum arbei\u00f0i so at siga einki goldi\u00f0 i\u0301 arbei\u00f0sl\u00f8n, og her er vert at nevna, at eitt u\u0301rslit av sja\u0301lvbodnum arbei\u00f0i er, at alt hu\u0301si\u00f0 er ma\u0301la\u00f0 fyri einki. Ju\u0301, eitt sindur fo\u0301r til pizza."}, {"text_idx": "#000101", "text": "Ein o\u0301tru\u0301liga go\u0301\u00f0 hja\u0301lp i\u0301 ti\u0301 skilago\u0301\u00f0a rakstri, sum To\u0301rshavnar Ba\u0301tafelag kann loyva s\u00e6r at kunngera, er st\u00f8\u00f0ug v\u00e6lvild fra\u0301 To\u0301rshavnar kommunu, i\u00f0 hevur fi\u0301ggja\u00f0 30 prosent av hu\u0301sinum undir Bryggjubakka. Ella i\u0301 Va\u0301gsbotni. Adressan er i\u0301 hvussu er:"}, {"text_idx": "#000102", "text": "Tann 21 februar eru li\u00f0in 25 a\u0301r, si\u0301\u00f0an To\u0301rshavnar Ba\u0301tafelag var\u00f0 sett a\u0301 stovn. I\u0301 ti\u0301 sambandi er ein RIMMAR VEITSLA vi\u00f0 \u00f8llum, i\u00f0 hoyrir til eina gamaldags veitslu. Veitslan ver\u00f0ur leygarkv\u00f8ldi\u00f0 tann 18. mars 2023 i\u0301 ti\u0301 hei\u00f0urskry\u0301nda Ro\u0301\u00f0rarneystinum a\u0301 Argjum."}, {"text_idx": "#000103", "text": "Hjartaliga til lukku, To\u0301rshavnar Ba\u0301tafelag!"}, {"text_idx": "#000105", "text": "Ba\u0301turin \u2013 ein rein gle\u00f0i! Tri\u0301st a\u0301 mynd"}, {"text_idx": "#000107", "text": "Lokahugni, ver\u00f0ur 22 sep. fra\u0301 kl 14.00"}, {"text_idx": "#000108", "text": "Hey go\u0301\u00f0u limir og siglarar Nu\u0301 er ti\u0301\u00f0in komin til at hava Lokahugna, og ver\u00f0ur hesin 22 sep. fra\u0301 kl 14.00 \u00c6tlanin er at hava grillir standandi solei\u00f0is at ba\u0301tafo\u0301lki grillar si\u0301nar egnu bu\u0301ffar, alt tilfar f\u00e6st i\u0301 felagshu\u0301sinum. Pylsur og sunkist ver\u00f0ur til b\u00f8rnini, og okkurt stuttligt til tey vaksnu V\u00e6ntandi koma no\u0301gvir ba\u0301tar til..."}, {"text_idx": "#000110", "text": "Morgunmatur leygarmorgun 4 sep. kl. 10.00"}, {"text_idx": "#000111", "text": "Ta\u0301 vit ikki uppliva nakra nevniverdiga limavitjan i\u0301 hu\u0301sinum, fara vit bjo\u0301\u00f0a til morgunmat leygarmorgun kl. 10.00. Byrja\u00f0 ver\u00f0ur nu\u0301 komandi leygardag 04. sep. \u00d8ll eru v\u00e6lkomin."}, {"text_idx": "#000113", "text": "M\u00f8ttir vo\u0301ru einir 50 limir Forma\u00f0urin bjo\u0301a\u00f0i v\u00e6lkomin, og greiddi fra\u0301 a\u0301rinun, sum fari\u00f0 var. Kassameistarin leg\u00f0i fram a\u0301rsfra\u0301s\u00f8gn felagsins fyri a\u0301ri\u00f0 2017 N\u00e6sta a\u0301 skra\u0301nni var nevndarval, a\u00f0alfundurin valdi vi\u00f0 atkv\u00f8\u00f0ugrei\u00f0slu Innaftur kom Egil Rasmussen og Odd Bjellva\u030ag, sum ny\u0301valdur kom Agnar Poulsen inn Nevndin skipar seg a\u0301 einum seinri fundi"}, {"text_idx": "#000118", "text": "Limakortini eru nu\u0301 kla\u0301r at heinta, hja\u0301 teimum, sum hava tegna seg til ny\u0301ggju gjaldsskipanina. Opi kl 2000 ma\u0301nakv\u00f8ld og mikukv\u00f8ld"}]